***Артынчыларны шын бижиири***

*(6-гы класска чаа тема тайылбырының кичээли)*

 ***Сорулгазы:*** эге школага алган билиинге даянмышаан, артынчыларны шын бижиириниң билиглерин, чаңчылдарын улам ханыладыр, делгемидер.

2) артынчыларны шын адап, бижип чанчыктырар, ооң-биле кады аас болгаш бижимел чугаазын сайзырадыр;

3) найыралдыг болурунга уругларны кижизидер.

**Дерилгези:** 6-7 класстың өөредилге ному, мультимедиа дериг-херексел, хүлүмзүрүг, карточкалар

**Кичээлдин чорудуу.**

**I. Организастыг кезээ: 1. Башкының сөзү.**

- Амыр хүннүң мендизи-биле, эргим уруглар! Хааржакчыгаштан хүлүмзүрүглүг хевир-дүрзү уштуп эккээр.

- Бо чүү-дүр, уруглар?

- Смайликти тывалап чүү деп болур-дур?

- Англи дылдан үлегерлеп алган сөс-түр: smile – улыбочка – хүлүмзүрүг. (Слайдыга үндүрер).

- Чүге бо смайликти эккелген-дир мен?

- Ынчангаш кичээливиске бо хүлүмзүрүг шышкаш хөглүг-омак, арыннарывыстан хүлүмзүруг ыравайн ажылдаалыңар! (Смайликти самбырага азып каар).

Кичээлдин сорулгаларын уругларга дамчыдар.

**II. Катаптаашкын.** Ай, хүннү болгаш теманың адын бижиир.

**«Артынчыларны шын бижиири».**

**1. Айтырыг – харыы.**

\_ Артынчы деп чүл?

- Артынчының кандыг бөлүктерин билир силер?

- Артынчы кандыг чугаа кезээнге хамааржырыл?

- оон өске кандыг дузалал чугаа кезектерин таныыр бис?

- Шын бижилге дүрүмнерин дылдың кандыг адырынга өөренир ийик бис? Шын бижилгени оон өске чүү деп адап турар бис? (орфография)

- Эр-хейлер,уруглар! Ынчангаш артынчы дээрге домакка азы ооң кежигүнүнге кандыг-бир немелде утка киирер дузалал чугаа кезээ. Артынчылар домак кежигүнү болбас, өскерилбес.

**2. Домактар-биле ажыл.**

Домактарда артынчыларны тыпкаш, оларның бөлүктерин тодарадыптаалыңар.

1. Коңга эткиже, ам-даа үе бар ышкажыл. 2. Солун концерт ам кажан болур ирги? 3. Аңчылар удавас аъттаныптар хире. 4. Ол-даа арай элек эвес деппе. 5. Дыка-ла солун кино болду.

*1. ышкажыл – бадыткалдың, 2. – ирги – айтырыгның, 3 – хире – даап бодаарының, 4. – эвес деппе – дадагалзалдың, -даа – ылгаарының, 5. – ла – күштелдирериниң.*

- Тыва дылда артынчылар чеже янзылыг-дыр? Оларны шын адаары болгаш бижиири эргежок чугула болур. Ынчангаш чаа теманы кичээнгейлиг дыңнаңар.

**III. Чаа тема тайылбыры.**

1. Ном-биле ажыл.

- Кандыг артынчыларны дефистеп бижиирил? (-ла, -ле, -на, -не, -даа)

- Мурнунда чораан сөстеринге аяннажып, үн талазы-биле өскерлип чоруур – ***ла, -ле, -на, -не, -дыр, -дир, -дур, -дүр, -тыр, -тир, -тур, -түр*** деп артынчыларны болгаш –даа деп артынчыларны дефис-биле аңгылап бижиир. Чижээ: Улуу**-даа** кончуг балык туттуна берип-**тир.**

4.1. –**ЛА, -ЛЕ** деп артынчыларны шын бижиири.

*Черле, чүгле* деп сөстерни –ле деп артынчылыг чер (чер-ле), чүг (чүг-ле) деп сөстерден ылгаар төлээде, оларның сөөлүнде –ле деп кезээн тудуштур бижиир: Акымдан черле чагаа албадым; машина чүгле чаа келди.

Бөмбүк борбак – чер-**ле**(чер ышкаш),

Бөрү хоптак **черле**(кезээде ындыг).

Оля чиик – чүг-**ле** (куш чүү ышкаш),

Оол чааскаан **чүгле** (оон өске улус чок).

 - Домактың эгезинге чоруур *чок, ийе, ийет, та* чергелиг бадыткалдың болгаш дадагалзалдың артынчыларының сөөлүнге биче сек салыр.

 Бир эвес *та* деп артынчы айтырыгга дорт харыы болбайн, «Билдинмес» деп уткалыг артынчы бооп чоруур болза, ооң соонга биче сек салбас. Чижээ: *Концертке бистиң класс та ырлаар, та танцылаар.*

Түңнел. *-ла, -ле, -на, -не, -дыр, -дир, -дур, -дүр, -тыр, -тир, -тур, -түр* артынчыларны дефистеп бижиир. Домактың эгезинге чоруур *чок, ийе, ийет, та* чергелиг бадыткалдың болгаш дадагалзалдың артынчыларының сөөлүнге биче сек салыр.

**IV. Быжыглаашкын.**

**1. Сөзүглел-биле ажыл.**

*- Бердинген ыры сөзүглелинде дефистеп бижиир артынчыларга бижик демдектерин салбышаан, дүжүрүп бижиңер.*

Тооруктуг долгай таңдым

Долганзымза, байыыр ла мен.

Тос ла чүзүн малымайны

Доруктурза, тодар ла мен.

- Дефистеп бижиир артынчылар кайы сөстерниң соонда турар-дыр?

- Ук артынчылар кайы бөлүктүң артынчыларынга хамааржыр-дыр?

**Сөс-биле ажыл.**

Долгай - долгап каан ышкаш.

Доруктурза – азыраза.

- Бо тыва улустуң ырызының утказы кандыг-дыр?

- Тос чүзүн малга кандыг малдар хамааржырыл? (инек, аът, хой, өшкү, сарлык, теве, иви, ыт, хаван.)

- Чүге тодар, байыыр бис деп чон ырлажып турарыл?

 - Ынчангаш бис шупту малга ынак болуп, оларны азырап, доруктурар болзувусса, тодуг-догаа, бай чурттаар бис.

***2. Дараазында сөстер-биле часкы чечектер дугайында домактар (аас-биле) чогаадыр. Оларның ылгалын тодарадыр***.

 Ийе, та, чок

- Домактың эгезинге чоруур *чок, ийе, ийет, та* чергелиг бадыткалдың болгаш дадагалзалдың артынчыларының сөөлүнге биче сек салыр.

 Бир эвес *та* деп артынчы айтырыгга дорт харыы болбайн, «Билдинмес» деп уткалыг артынчы бооп чоруур болза, ооң соонга биче сек салбас.

***3. Ном-биле ажыл. Мергежилге 344 (аас-биле).***

*Мергежилгениң сөзүглелин партада кожа олурар уруглар, рольдап номчууур.*

**4. Диктант.** Башкы домакты чаңгыс катап номчуурга, ол-ла дораан бижиир.

Чедери ырак чер-ле болгай. Сумкамның чииги дээрге чүг-ле. Сайын черле кежээ кижи. Чүгле тоолдарлыг ном бижидип алдым.

*Диктантыны бижиптерге-ле, слайдыдан көргүзерге, хынаар*.

**5. Тывызык-биле ажыл.**

Кайы санның чурагайларының болгаш үжүктериниң саны деңил? (Чүс, 100).

- Бо үлегер домакты чазып номчуптуңарам, уруглар. АКША 100 ЭШ.

- Үлегер домактың утказын кым чугаалаптарыл? Оон аңгыда 100 деп сан-биле холбашкан кандыг төөгүлүг болуушкуннар билир силер? *(Россия биле Тываның каттышканындан бээр 100 чыл, Кызыл хоорайның тургустунганындан бээр чүс чыл болуп турар.)*

- Бо кичээлде чүнү өөрендивис?

- Бажыңга онаалга: Мергежилге 345, чогаадыг-боданыг «Артынчыларның ужур-дузазы».

- Кичээливис-даа адакталды. Хүлүмзүрүг ам бистиң-биле ойнаптар дээн-дир. Бердинген чуруктарны көргүзеримге, ооң аайы-биле өттүнер силер.

- Кайыны өттүнериңерге силерге эки болду, ынчангаш силер үргүлчү хүлүмзүрүп чоруңар.

1. **Түңнели**

- Ынчангаш, уруглар, бөгүн дыка эки демниг ажылдадывыс, хүлүмзүрүг биске дузалады. Ооң-биле ам байырлажып алыылыңар.

Демдектер салыр.

- Кичээл дээш четтирдим, уруглар.